กทพ.เร่งติดตั้งระบบEasy Passทางด่วนศรีรัช
ทางด่วนศรีรัชเร่งติดตั้งระบบ Easy Pass คาดเปิดให้บริการได้ มิ.ย.53 นี้
11 มี.ค. 2553

ทางด่วนศรีรัชเร่งติดตั้งระบบ Easy Pass คาดเปิดให้บริการได้ มิ.ย.53 นี้
พ.ท.ทวีสิน  รักกตัญญู  ผู้ว่าการ การทางพิเศษแห่งประเทศไทย (กทพ.) เปิดเผยว่า ปัจจุบันทางพิเศษศรีรัช (ระบบทางด่วนขั้นที่ 2) ซึ่งมีบริษัททางด่วนกรุงเทพ เป็นผู้ร่วมลงทุน กำลังอยู่ระหว่างติดตั้งและทดสอบระบบเก็บค่าผ่านทางอัตโนมัติด้วยบัตร Easy Pass  เพื่อเป็นการเพิ่มความสะดวกแก่ผู้ใช้บัตร Easy Pass ในการเดินทาง เชื่อมต่อระบบทางพิเศษให้สามารถครอบคลุมโครงข่ายที่สมบูรณ์มากยิ่งขึ้น โดยคาดว่าจะสามารถเปิดให้บริการระบบ Easy Pass บนทางพิเศษศรีรัชได้ในเดือนมิ.ย.53 นี้  ส่วนทางพิเศษบูรพาวิถี หรือทางด่วนสาย บางนา-ชลบุรี  คาดว่าจะสามารถเปิดให้บริการระบบเก็บค่าผ่านทางอัตโนมัติด้วยบัตร Easy Pass ได้ในปี 2554
ส่วนกรณีปัญหาจราจรติดขัดบริเวณหน้าด่านเก็บค่าผ่านทางพิเศษสุขุมวิท และพระรามที่สี่ (1)(2) นั้น ปัจจุบันสามารถบรรเทาลงได้ในระดับหนึ่ง เนื่องจากผู้ใช้บริการเริ่มเข้าใช้บริการช่องเก็บค่าผ่านทางอย่างถูกต้องมากขึ้น อย่างไรก็ตาม กทพ. ขอแนะนำช่องทางอัตโนมัติที่ด่านทั้ง 3 ด่านฯ โดยที่ด่านฯ สุขุมวิท มีช่องเก็บค่าผ่านทางทั้งหมด 3 ช่อง ช่องอัตโนมัติจะอยู่ช่องกลาง (ช่องที่ 2) ด่านฯ พระรามสี่ (1) มีช่องเก็บค่าผ่านทางทั้งหมด 4 ช่อง ช่องอัตโนมัติจะอยู่ช่องที่ 2 (นับจากด้านขวามือของผู้ใช้บริการ) ส่วนที่ด่านฯ พระรามสี่ (2)    มีช่องเก็บค่าผ่านทางทั้งหมด 4 ช่อง ช่องอัตโนมัติจะอยู่ช่องที่ 2 (นับจากด้านซ้ายมือสุดของผู้ใช้บริการ)  ดังนั้น เพื่อความสะดวกรวดเร็วผู้ใช้บัตร Easy Pass  ควรเตรียมเข้าใช้ช่องทางล่วงหน้า
ที่ผ่านมา กทพ.  เปิดให้บริการระบบเก็บค่าผ่านทางอัตโนมัติด้วยบัตร Easy Pass บนทางพิเศษเฉลิมมหานคร  ทางพิเศษฉลองรัช และทางพิเศษสายบางพลี-สุขสวัสดิ์  มาตั้งแต่วันที่ 31 ม.ค.53  ปรากฏว่า สามารถช่วยระบายการจราจรและอำนวยความสะดวกในการผ่านทางพิเศษได้เป็นอย่างดี  ปัจจุบันมียอดผู้ใช้บริการบัตร Easy Pass แล้วประมาณ 90,000 บัตร  และมีแนวโน้มเพิ่มมากขึ้น โดยคาดว่าจะสามารถเปิดให้บริการระบบ Easy Pass  บนทางพิเศษศรีรัชได้ในเดือนมิ.ย. 53 เพื่อเพิ่มความสะดวกแก่ผู้ใช้บริการให้มากยิ่งขึ้น